Polisie geskok ná 3 vroue in Oos-Kaap vermoor word | Netwerk24
Deur Cara-Lee Dorfling 09 Mei 2021 12:46
Dié vroue se lyke is Vrydag in hul onderskeie huise in die Zingqolweni-nedersetting in Cacadu (Lady Frere) deur bekommerde gemeenskapslede ontdek nadat hulle bekommerd geraak het toe hulle die vroue glad nie deur die dag gesien het nie.
Die vroue, wat geen verwantskap met mekaar het nie, is vermoedelik Donderdagaand vermoor.
Lt.genl. Liziwe Ntshinga, Oos-Kaapse polisiekommissaris, het in 'n verklaring die moorde as skokkend en ontstellend beskryf, waarna sy die polisie se 72-uur-opsporingsplan in werking gestel het, met die hoop om 'n spoedige deurbraak in die soektog na die moordenaars te maak.
Lt.genl. Liziwe Ntshinga, Oos-Kaapse polisiekommissaris, het die polisie se 72-uur-opsporingsplan in werking gestel nadat drie vroue in Cacadu vermoor is. Foto: Argief
Volgens die polisie was die drie vroue tussen 57 en 81 jaar oud.
Brig. Tembinkosi Kinana, provinsiale polisiewoordvoerder, sê 'n skerp voorwerp is oënskynlik gebruik om die vroue te vermoor, maar hy kan nog nie bevestig wat presies gebruik is nie.
Hy sê die polisie se aanvanklike ondersoek dui daarop dat die vroue nie familie van mekaar is nie. Die motief vir hul moorde word nog ondersoek.